താഴത്തുപള്ളിയുടെ മോണ്ടളം വെഞ്ചരിപ്പും മേരിമാതാ ഷോപ്പിംഗ് കോപ്ലക്സ് ശിലാസ്ഥാപനവും 15ന് കടുത്തുരുത്തി: കടുത്തുരുത്തി സെന്റ് മേരീസ് ഫൊറോനാ താഴത്തുപള്ളിയുടെ പുതുതായി നിര്മിച്ച മോണ്ടളത്തിന്റെ വെഞ്ചരിപ്പും പുതുതായി നിര്മിക്കുന്ന മേരി മാതാ ഷോപ്പിംഗ് കോപ്ലക്സിന്റെ ശിലാസ്ഥാപനവും ഞായറാഴ്ച്ച നടക്കും. സ്വാതന്ത്ര്യദിനവും പരിശുദ്ധ ദൈവമാതാവിന്റെ സ്വര്ഗാരോപണതിരുനാള് ദിനവുമായ ഓഗസ്റ്റ് 15 നാണ് താഴത്തുപള്ളിയുടെ ശിലാസ്ഥാപനവും വെഞ്ചരിപ്പും നടന്നത്. രാവിലെ എട്ടിനുള്ള വിശുദ്ധ കുര്ബാനയെത്തുടര്ന്ന് ബിഷപ്പ് മാര് ജോസഫ് കല്ലറങ്ങാട്ട് മോണ്ടളത്തിന്റെ വെഞ്ചരിപ്പ് നിര്വഹിക്കുമെന്ന് വികാരി ഫാ .സെബാസ്റ്റ്യന് കൊല്ലംപറന്പില്, സഹവികാരി ഫാ. സെബാസ്റ്റ്യന് ചാമക്കാലായില് എന്നിവര് അറിയിച്ചു. തുടര്ന്ന് ഷോപ്പംഗ് കോപ്ലക്സിന്റെ ശിലാസ്ഥാപനം നടക്കും. 2500 ചതുരശ്രയടി വിസ്തീര്ണത്തിലാണ് മോണ്ടളം നിര്മിച്ചിരിക്കുന്നത്. ദേവാലയത്തിന്റെ മുന്ഭാഗത്തു മുന്പുണ്ടായിരുന്ന ഭംഗി നിലനിര്ത്തിക്കൊണ്ടുതന്നെയാണ് മോണ്ടളം പൂര്ത്തിയാക്കിയിരിക്കുന്നത്. മുന്വശത്തുനിന്നുള്ള ദേവാലയത്തിന്റെ കാഴ്ച്ച കൂടുതല് ആകര്ഷകമാക്കാനും മോണ്ടളത്തിന്റെ നിര്മാണം സഹായിച്ചിട്ടുണ്ട്. മുഖവാരം പരിഷ്കരിച്ചുകൊണ്ടാണ് പുതിയ മോണ്ടളം പൂര്ത്തിയാക്കിയിരിക്കുന്നത്. തൂണുകളില് ഉറപ്പിച്ചു നിര്ത്തിയിരിക്കുന്ന മോണ്ടളത്തിന് മുകളിലായി മധ്യഭാഗത്ത് കൈകള് വിരിച്ചു നില്ക്കുന്ന ഈശോയുടെ തിരുസ്വരൂവും സ്ഥാപിച്ചിട്ടുണ്ട്. കൂടാതെ ദേവാലത്തിന്റെ മുന്വശത്തും വശങ്ങളിലും ടൈലുകള് പാകി മനോഹരമാക്കിയിട്ടുണ്ട്. വികാരി ഫാ സെബാസ്റ്റ്യന് കൊല്ലംപറന്പിലിന്റെ നേതൃത്വത്തിലാണ് മോണ്ടളത്തിന്റെ നിര്മാണ പ്രവര്ത്തികള് പൂര്ത്തിയാക്കിയിരിക്കുന്നത്.